b'\n_START_ARTICLE_\nSuper high frequency\n_START_PARAGRAPH_\nSHF (super high frequency) on mikroaaltojen taajuusalue v\xc3\xa4lill\xc3\xa4 3\xe2\x80\x9330\xc2\xa0GHz._NEWLINE_SHF-alueella radioaallot etenev\xc3\xa4t suoran etenemisen mallin mukaan. Antennien v\xc3\xa4lill\xc3\xa4 on oltava n\xc3\xa4k\xc3\xb6yhteys.  Aallonpituus on 10\xe2\x80\x931\xc2\xa0cm, eli antennit saadaan eritt\xc3\xa4in pieniksi tai kohtuullisella antennilla, halkaisija metriluokkaa, saadaan eritt\xc3\xa4in suuria vahvistuksia. T\xc3\xa4ll\xc3\xb6in s\xc3\xa4teily suuntautuu pieneen tilaan. Em. mahdollisuus tekee mm. tutkan mahdolliseksi. Samalla kyseisen suuren vahvistuksen antavat antennit ovat t\xc3\xa4m\xc3\xa4n aaltoalueen yhteyksien edellytys. T\xc3\xa4st\xc3\xa4 syntyy taas vaikeus etenkin siirtyv\xc3\xa4ss\xc3\xa4 k\xc3\xa4yt\xc3\xb6ss\xc3\xa4 suunnata antenni vasta-asemaan._NEWLINE_Suuntaaviin antenneihin perustuvien linkkien havaitseminen, kuuntelu ja h\xc3\xa4irint\xc3\xa4 on suuntaavien antennien vuoksi eritt\xc3\xa4in vaikeaa. Muun muassa Yhdysvaltojen MSE-viestij\xc3\xa4rjestelm\xc3\xa4 k\xc3\xa4ytt\xc3\xa4\xc3\xa4 15\xc2\xa0GHz:n lyhyen kantaman (n. 8\xc2\xa0km) linkkej\xc3\xa4 (down the hill) esikunnan ja korkeammalla olevan alueellisen viestikeskuksen tai kaukolinkin v\xc3\xa4lill\xc3\xa4._NEWLINE_Alueen alap\xc3\xa4\xc3\xa4t\xc3\xa4 (3\xe2\x80\x935\xc2\xa0GHz) k\xc3\xa4ytet\xc3\xa4\xc3\xa4n my\xc3\xb6s ns. troposf\xc3\xa4\xc3\xa4risirontayhteyteen eli tropolinkeiss\xc3\xa4. T\xc3\xa4m\xc3\xa4 yhteys perustuu alle 10 kilometrin korkeudessa oleviin ilmakeh\xc3\xa4n py\xc3\xb6rteisiin ja muihin ep\xc3\xa4tasaisuuksiin, jotka sirottavat niihin osuvan SHF-alueen s\xc3\xa4teilyn._NEWLINE_S\xc3\xa4\xc3\xa4 alkaa vaikuttaa ensimm\xc3\xa4isen kerran t\xc3\xa4ll\xc3\xa4 alueella, l\xc3\xa4hinn\xc3\xa4 sateen muodossa. Voimakas sade vaimentaa s\xc3\xa4hk\xc3\xb6magneettista s\xc3\xa4teily\xc3\xa4 niin paljon, ett\xc3\xa4 yhteys saattaa katketa.'